<classify> VIGELEGELE na shangwe viliibuka katika Uwanja wa Amaan mjini Unguja jana mara alipoingia Rais wa Jamhuri ya Muungano wa Tanzania Dk John Magufuli, kuhudhuria sherehe za Miaka 56 za Mapinduzi ya Zanzibar.Rais Magufuli aliingia katika Uwanja wa Amaan majira ya saa 3.51 asubuhi na kupokea salamu ya heshima kutoka kwa vikosi vya ulinzi, vikiongozwa na Jeshi la Wananchi wa TanzaniaJWTZ na kupigiwa Wimbo wa Taifa wa Jamhuri ya Muungano wa Tanzania.Alipoingia na kukanyaga zulia jekundu, alipokewa na Mkuu wa Majeshi, Jenerali Venance Mabeyo na wakuu wengine wa vyombo vya ulinzi na usalama. Uwanja wa Amaan wenye uwezo wa kuchukua watu waliokaa wapatao 17,000, ulifurika na kuzidiwa. Watu wengine walishindwa kupata nafasi ya kuingia ndani ya uwanja, kushuhudia sherehe hizo.Rais Magufuli mara baada ya kupokea salamu kutoka kwa vikosi vya ulinzi, vikiongozwa na JWTZ, alikwenda moja kwa moja katika jukwaa la viongozi wakuu na kusalimiana na marais wastaafu wa Jamhuri ya Muungano wa Tanzania, Ali Hassan Mwinyi, Benjamin Mkapa na Jakaya Kikwete.Pia, Rais Magufuli alisalimiana na mawaziri wakuu wastaafu, Edward Lowasa na Frederick Sumaye pamoja na Katibu Mkuu wa Chama Cha MapinduziCCM, Dk Bashiru Ally. Rais wa Zanzibar Dk.Ali Mohamed Shein aliingia katika Uwanja wa Amaan saa 4:09 asubuhi na kuwasalimia wananchi kwa kuzunguka katika Uwanja wa Amaan, huku akiwapungia mkono akiwa katika gari maalumu la JWTZ.Mizinga 21 ilipigwa ikiwa ishara ya maadhimisho ya miaka 56 ya Mapinduzi ya Zanzibar, ambayo yalifikia kilele chake jana. Rais Shein alikagua gwaride rasmi, likiongozwa na JWTZ pamoja na vikosi vingine vya Polisi, Kikosi cha Kupambana na Magendo KMKM, Kikosi cha Mafunzo JKU na Valantia.Hizi ni sherehe za mwisho kwa Dk.Shein kwani anatarajiwa kukamilisha kipindi chake cha miaka kumi cha uongozi ifikapo Oktoba mwaka huu.  <topic>: kitaifa 